Poliisi tutkii viikonloppuna Vaasassa tapahtunutta epäiltyä pahoinpitelyä.

Poliisi tutkii Vaasassa epäiltyä pahoinpitelyä, joka tuli julki nettivideolla. Kuvituskuva. Jenni Gästgivar

Netissä levisi viikonloppuna video, jossa nuorisoporukka pahoinpitelee pyöräilijän Vaasassa.

Toistakymmentä nuorelta vaikuttavaa miestä juoksee polkupyörää taluttavan miehen perään, huutelevat ja nauravat.

– Menkää päälle, videolla kuuluu ja jahti alkaa.

Osa porukasta kaataa polkupyörää taluttaneen miehen ja alkaa potkia ja lyödä tätä. Osa etäämmällä seisovista nuorista miehistä nauraa ja taputtaa käsiään yhteen.

Kerrostalon parvekkeella kuvatulta videolta näkyy, kuinka kuvan ulkopuolella olevat naiset huutavat hätääntyneinä pahoinpitelijöitä lopettamaan.

Poliisi tutkii

Pohjanmaan poliisin tilannekeskuksen johtaja, komisario Pauli Latvanen vahvisti sunnuntaina, että poliisi on aloittanut tapauksen tutkinnan sosiaalisessa mediassa leviävän aineiston perusteella.

– Poliisi tutkii tapausta pahoinpitelynä, Latvanen kertoo.

Juttu oli maanantaina vielä esikäsittelyn asteella, eikä varsinaista tutkinnanjohtajaa tapaukselle ollut nimetty. Poliisi selvittelee aikanaan, liittyykö tapaukseen jotain aiempaa tai muuta kuin netissä levinnyt lyhyt videonpätkä.

Esimerkiksi jutun mahdollinen asianomistaja, pahoinpidelty pyöräilijä, ei toistaiseksi ollut ilmoittautunut poliisille.

Epäilty pahoinpitely tapahtui lauantaina illalla Hitsaajankadulla Ristinummella, todennäköisesti ennen yhdeksää.

Videot suoraan poliisille

Poliisi tiedotti asiasta maanantaina iltapäivällä.

Poliisille tuli tietoa tapauksesta Facebookin keskusteluryhmän kautta levitetystä videosta. Tapahtuman todistaneita tai asiasta tietäviä henkilöitä pyydetään ottamaan yhteyttä poliisiin sähköpostitse vihjeet.pohjanmaa@poliisi.fi.

Poliisi kehottaa samalla kansalaisia jatkossa ilmoittamaan vastaavanlaisista tapauksista suoraan hätäkeskukseen 112. Mahdollisen todistusaineiston, esimerkiksi videon, paras jakelukanava on suoraan poliisille.

– Videon levittäminen kansalaisten nähtäväksi ei mitenkään helpota poliisin esitutkintaa ja voi pahimmassa tapauksessa leimata täysin syyttömän ja ulkopuolisen henkilön syylliseksi somessa käydyssä kiihkeässä keskustelussa, poliisi kertoo.

Tapauksesta uutisoi aiemmin Ilkka-Pohjalainen.